**Ministru kabineta noteikumu projekta "Grozījums Ministru kabineta 2007.gada 21.augusta noteikumos Nr.565 "Kārtība, kādā aprēķina, izmaksā un sadala atlīdzību par publisko patapinājumu"" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Deklarācijas par Valda Dombrovska vadītā Ministru kabineta iecerēto darbību V. sadaļa „Kultūrtelpa” paredz veicināt Latvijas daudzveidīgā kultūras mantojuma izmantošanu, pieejamību un aktīvu apriti, kā arī veicināt kultūras un radošo industriju attīstību.  Ministru kabineta noteikumu projekts „Grozījums Ministru kabineta 2007.gada 21.augusta noteikumos Nr.565 „Kārtība, kādā aprēķina, izmaksā un sadala atlīdzību par publisko patapinājumu”” (turpmāk – noteikumu projekts) izstrādāts, pamatojoties uz Autortiesību likuma 19.1 panta otro daļu, un tā mērķis ir nodrošināt kultūras mantojuma, it īpaši literārā mantojuma, ilgtermiņa pieejamību sabiedrībai, kā arī veicināt jaunu kultūras vērtību radīšanu.  Saskaņā ar Ministru kabineta komitejas 2012.gada 12.novembra sēdes protokollēmuma (prot. Nr.43 4.§) „Noteikumu projekts „Grozījumi Ministru kabineta 2007.gada 21.augusta noteikumos Nr.565 „Kārtība, kādā aprēķina, izmaksā un sadala atlīdzību par publisko patapinājumu””” 3.punktu Kultūras ministrijai priekšlikumi par papildu finansējumu publiskā patapinājuma nodrošināšanai bija jāiesniedz izskatīšanai Ministru kabinetā likumprojekta „Par valsts budžetu 2014.gadam” sagatavošanas un izskatīšanas procesā.  Ar Ministru kabineta 2013.gada 27.augusta sēdes protokollēmumu (prot. Nr.46 102.§) tika atbalstīta finansējuma piešķiršana Kultūras ministrijas jaunās politikas iniciatīvas „Kultūras telpas attīstība” ietvaros iekļautajam pasākumam – publiskā patapinājuma atlīdzības 10% apmērā nodrošināšana.  Iepriekš minētā finansējuma piešķiršana atbalstīta arī Saeimā 2013.gada 7.novembrī, galīgajā lasījumā pieņemot budžeta likumu paketi (likums „Par valsts budžetu 2014.gadam”, likums „Par vidēja termiņa budžeta ietvaru 2014., 2015. un 2016.gadam”). |
| 2. | Pašreizējā situācija un problēmas | Autortiesību likuma 19.1 panta pirmā daļa nosaka, ka autortiesības nav uzskatāmas par pārkāptām, ja bez autora piekrišanas, bet samaksājot viņam taisnīgu atlīdzību, publicēts darbs tiek izmantots publiskam patapinājumam.  Publisks patapinājums saskaņā ar Autortiesību likuma 1.panta 16.punktu ir darba oriģināla, izpildījuma fiksācijas, fonogrammas vai filmas vai to kopiju izmantotāja darbība, ar kuras palīdzību autortiesību vai blakustiesību objekts ar sabiedrībai pieejamu iestāžu starpniecību uz ierobežotu laiku tiek padarīts pieejams neierobežotam personu lokam bez mērķa gūt tiešu vai netiešu ekonomisku vai komerciālu labumu.  Autortiesību likuma 19.1 pantā ietvertais regulējums ir autortiesību ierobežojums, kura taisnīgas kompensēšanas nepieciešamību likumdevējs ir ietvēris minētā panta pirmajā daļā. Atlīdzības aprēķināšanas kārtības noteikšana attiecībā uz valsts, pašvaldību vai citu atvasinātu publisku personu un privāto bibliotēku veikto publisko patapinājumu saskaņā ar Autortiesību likuma 19.1 panta otro daļu ir deleģēta Ministru kabinetam.  Minētā deleģējuma izpildei tika pieņemti Ministru kabineta 2004.gada 27.aprīļa noteikumi Nr.444 „Noteikumi par publisko patapinājumu”, kuru 3.punktā tika noteikts, ka ikgadējās atlīdzības lielums ir 10% no summas, kas valsts un pašvaldību bibliotēkām iepriekšējā gadā piešķirta to krājumu papildināšanai, un obligāto eksemplāru vērtības. Minēto noteikumu 18.punkts paredzēja pārejas periodu, kurā atlīdzība maksājama samazinātā apjomā. Minētie noteikumi paredzēja, ka 10% likme tiktu piemērota no 2009.gada 1.janvāra.  Ar Ministru kabineta 2007.gada 21.augusta noteikumiem Nr.565 „Kārtība, kādā aprēķina, izmaksā un sadala atlīdzību par publisko patapinājumu” (turpmāk – noteikumi) Ministru kabineta 2004.gada 27.aprīļa noteikumi Nr.444 „Noteikumi par publisko patapinājumu” tika atzīti par spēkā neesošiem. Noteikumu 3.punkts noteica, ka ikgadējās atlīdzības lielums ir 10% no summas, kas iepriekšējā gadā piešķirta valsts, pašvaldību vai atvasinātu publisku personu bibliotēkām krājumu papildināšanai, un no obligāto eksemplāru vērtības, kā arī attiecībā uz privātajām bibliotēkām – 10% no summas, ko tās iepriekšējā gadā izmantojušas krājumu papildināšanai. Noteikumi pagarināja iepriekšminēto pārejas periodu līdz 2011.gada 1.janvārim.  Ar Ministru kabineta 2009.gada 26.maija noteikumiem Nr.489 „Grozījumi Ministru kabineta 2007.gada 21.augusta noteikumos Nr.565 „Kārtība, kādā aprēķina, izmaksā un sadala atlīdzību par publisko patapinājumu”” tika grozīts noteikumu 3.punkts, nosakot 5% atlīdzības likmi, kā arī tika svītrots iepriekš minētais pārejas perioda regulējums. Minētie grozījumi tika veikti, ņemot vērā ekonomisko situāciju valstī. Tā kā ekonomiskās situācijas rezultātā samazinājās bibliotēku iepirkumi to krājumu papildināšanai un tika samazināta iepriekšminētā atlīdzības likme, ievērojami samazinājās autoriem un citiem tiesību īpašniekiem izmaksājamā atlīdzība par viņu tiesību ierobežojumu. Par publisko patapinājumu 2008.gadā no budžeta līdzekļiem tika samaksāti Ls 437 286, bet 2009.gadā (pēc noteikumu grozījumu veikšanas) – Ls 128 232 (samazinājums 3,4 reizes). 2013.gadā par 2012.gadā veikto publisko patapinājumu no budžeta līdzekļiem tika samaksāti Ls 91 138 (20,8% no 2008.gadā izmaksātās atlīdzības summas).  Lai nodrošinātu, ka autori un citi tiesību īpašnieki saņemtu taisnīgu atlīdzību par savu tiesību ierobežojumu, publiskā patapinājuma atlīdzības aprēķināšanā izmantojamā procentuālā likme jāatjauno iepriekš noteiktajā līmenī, nosakot, ka ikgadējās atlīdzības lielums ir 10% no summas, kas iepriekšējā gadā piešķirta valsts, pašvaldību vai atvasinātu publisku personu bibliotēkām krājumu papildināšanai, un no obligāto eksemplāru vērtības, kā arī attiecībā uz privātajām bibliotēkām – 10% no summas, ko tās iepriekšējā gadā izmantojušas krājumu papildināšanai. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Ņemot vērā, ka vairs nepastāv ekonomiskais un tiesiskais pamats noteikt samazinātu publiskā patapinājuma atlīdzības aprēķināšanā izmantojamo procentuālo likmi, noteikumu projekta mērķis ir atjaunot to iepriekšējā līmenī, tādējādi nodrošinot taisnīgu atlīdzību autoriem un citiem tiesību subjektiem, kuru darbi un blakustiesību objekti tiek izmantoti publiskā patapinājumā bez viņu atļaujas. Noteikumu projekts nodrošina publiskā patapinājuma regulējuma ilgtermiņa pozitīvo efektu attiecībā uz kultūras mantojuma pieejamību sabiedrībai un jaunu kultūras vērtību radīšanu.  Noteikumu projekts paredz atjaunot procentuālo lielumu „10%”, kas tiek izmantots publiskā patapinājuma atlīdzības noteikšanai un kuram saskaņā ar noteikumu sākotnējo redakciju vajadzēja stāties spēkā 2011.gada 1.janvārī. |
| 5. | Projekta izstrādē iesaistītās institūcijas | Kultūras ministrija, ar kultūras ministra 2012.gada 8.marta rīkojumu Nr.6-1-79 izveidotā darba grupa literatūras un grāmatniecības nozares stratēģijas izstrādei. |
| 6. | Iemesli, kādēļ netika nodrošināta sabiedrības līdzdalība | Nav attiecināms. |
| 7. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | Sabiedrības mērķgrupas ir:   1. ar autortiesībām aizsargātu darbu autori, kā arī blakustiesību īpašnieki. Atbilstoši aktuālākajiem pieejamajiem datiem 2012.gadā atlīdzība par 2011.gadā veikto publisko patapinājumu tika sadalīta 1064 autoriem. Citu tiesību īpašnieku īpatsvars atlīdzības izteiksmē bija nebūtisks (<2% no sadalītās publiskā patapinājuma atlīdzības summas); 2. bibliotēku lasītāji (2012.gadā – 941 269 lasītāji); 3. privātās bibliotēkas (2012.gadā – 2 bibliotēkas). Privāto bibliotēku maksātā atlīdzība par to veikto publisko patapinājumu ir salīdzinoši nebūtiska (par 2011.gadā veikto publisko patapinājumu privātajās bibliotēkās iekasēti Ls 292,00). |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts ietekmē sabiedrību kopumā. |
| 3. | Tiesiskā regulējuma finansiālā ietekme | Ar autortiesībām aizsargātu darbu autorus, kā arī blakustiesību īpašniekus projekts finansiāli ietekmēs tieši, jo prognozējams ikgadējās publiskā patapinājuma atlīdzības proporcionāls pieaugums.  Bibliotēku lasītājus projekts tieši finansiāli neietekmē.  Privātās bibliotēkas projekts finansiāli ietekmē tieši, jo prognozējams, ka privāto bibliotēku izdevumi publiskā patapinājuma atlīdzības izmaksai varētu proporcionāli pieaugt.  Pārējo sabiedrības daļu projekts tieši finansiāli neietekmē. |
| 4. | Tiesiskā regulējuma nefinansiālā ietekme | Jauni pienākumi un tiesības projektā netiek noteiktas.  Publiskā patapinājuma atlīdzības prognozējamais pieaugums sekmēs jaunu kultūras vērtību, it īpaši jaunu literāru darbu, radīšanu. Tiks arī sekmēta radošo personu iespēja gūt savam intelektuālajam ieguldījumam Latvijas kultūras mantojuma bagātināšanā atbilstošu atlīdzību. Bibliotēku lasītājiem tiks ilgtermiņā nodrošināta piekļuve bibliotēku krājumiem. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| III. Tiesību akta projekta ietekme uz valsts budžetu un pašvaldību budžetiem | | | | | |
| **Rādītāji** | **2013. gads** | | Turpmākie trīs gadi (tūkst. latu) | | |
| **2014. gads** | **2015. gads** | **2016. gads** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2013) gadu | Izmaiņas, salīdzinot ar kārtējo (2013) gadu | Izmaiņas, salīdzinot ar kārtējo (2013) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 91,1 | 0 | +123,0 | +165,8 | +165,8 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 91,1 | 0 | +123,0 | +165,8 | +165,8 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 91,1 | 0 | +123,0 | +165,8 | +165,8 |
| 2.1. valsts pamatbudžets | 91,1 | 0 | +123,0 | +165,8 | +165,8 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Noteikuma projekta pieņemšanas rezultātā radītajam publiskā patapinājuma atlīdzības palielinājumam 2014., 2015. un 2016.gadā nepieciešamā finansējuma piešķiršana atbalstīta galīgajā lasījumā Saeimā 2013.gada 7.novembrī, pieņemot budžeta likumu paketi (likums „Par valsts budžetu 2014.gadam”, likums „Par vidēja termiņa budžeta ietvaru 2014., 2015. un 2016.gadam”).  Piešķirtais papildu finansējums publiskā patapinājuma atlīdzības izmaksai turpmākajos trijos gados, salīdzinot ar bāzes finansējumu, kas tika paredzēts valsts budžetā 2013.gadā\* (Ls 85 424) ir šāds:   * 2014.gadā – Ls 128 681; * 2015.gadā – Ls 171 502; * 2016.gadā – Ls 171 502.   \* 2013.gadā Kultūras ministrija publiskā patapinājuma atlīdzības izmaksai sava budžeta ietvaros piešķīra vienreizēju papildu finansējumu Ls 5714. Līdz ar to kopējā summa, kas 2013.gadā tika izmaksāta par publiskā patapinājuma veikšanu 2012.gadā, bija Ls 91 138. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Nav. papildu valsts budžeta līdzekļu piešķiršanu lems kabinets, sagatavojot valsts budžetu 2013.gadam. | | | | |

*Anotācijas IV, V sadaļa – projekts šīs jomas neskar.*

|  |  |  |
| --- | --- | --- |
| VI. Sabiedrības līdzdalība un šīs līdzdalības rezultāti | | |
| 1. | Sabiedrības informēšana par projekta izstrādes uzsākšanu | Noteikumu projekta izstrāde iniciēta ar kultūras ministra 2012.gada 8.marta rīkojumu Nr.6-1-79 izveidotajā darba grupā literatūras un grāmatniecības nozares stratēģijas izstrādei (turpmāk – darba grupa).  Tāpat Kultūras ministrijā 2012.gada 28.maijā saņemta autoru mantisko tiesību kolektīvā pārvaldījuma organizācijas, biedrības „Autortiesību un komunicēšanās konsultāciju aģentūra/Latvijas Autoru apvienība” (turpmāk – AKKA/LAA) 2012.gada 24.maija vēstule Nr.2/5-99, kurā lūgts atjaunot publiskā patapinājuma atlīdzības lielumu noteikumu projektā paredzētajā apjomā. |
| 2. | Sabiedrības līdzdalība projekta izstrādē | Darba grupā ietilpst: darba grupas vadītāja Nora Ikstena (rakstniece, SIA „Starptautiskā Rakstnieku un tulkotāju māja” padomes locekle), darba grupas locekļi – Maija Burima (Valsts kultūrkapitāla fonda Literatūras nozares ekspertu komisijas locekle), Līga Buševica (Kultūras ministrijas Nozaru politikas nodaļas vecākā referente), Artis Ērglis (Latvijas poligrāfijas uzņēmumu asociācijas pārstāvis), Andra Konste (SIA „Starptautiskā Rakstnieku un tulkotāju māja” valdes locekle), Jānis Oga (biedrības „Latvijas Literatūras centrs” valdes loceklis), Renāte Punka (biedrības „Latvijas grāmatizdevēju asociācijas” valdes priekšsēdētāja vietniece), Lita Silova (literatūras pedagoģe, literatūrzinātniece), Silvija Tretjakova (Latvijas Nacionālās bibliotēkas Bērnu literatūras centra direktore, Latvijas Bibliotēku biedrības priekšsēdētāja), Jānis Vādons (dzejnieks).  Darba grupā iekļautie dalībnieki pārstāv literatūras un grāmatniecības nozari.  Darba grupa ir sagatavojusi Literatūras un grāmatniecības nozares stratēģijas projektu lasošu, domājošu, radošu un konkurētspējīgu personību un Latvijas sabiedrības veidošanai (2012.-2014.gadam). Minētā projekta sadaļas „Pamatvirzieni, kuros nepieciešama vienota valsts politika, rīcības soļu stratēģija un papildus valsts budžeta atbalsts” 4.priekšlikums paredz atjaunot procentuālo lielumu „10%”, kas tiek izmantots publiskā patapinājuma atlīdzības noteikšanai.  Tāpat Kultūras ministrijā saņemts AKKA/LAA rakstisks viedoklis par nepieciešamību atjaunot publiskā patapinājuma atlīdzības aprēķināšanā izmantojamo procentuālo likmi iepriekš noteiktajā 10% līmenī. AKKA/LAA pārstāv vairāk nekā 4800 Latvijas autoru, kā arī administrē publiskā patapinājuma atlīdzības iekasēšanu saskaņā ar Kultūras ministrijas izsniegtu atļauju. |
| 3. | Sabiedrības līdzdalības rezultāti | Sabiedrības pārstāvji atbalsta publiskā patapinājuma atlīdzības aprēķināšanā izmantojamās procentuālās likmes atjaunošanu iepriekš noteiktajā līmenī, nosakot, ka ikgadējās atlīdzības lielums ir 10% no summas, kas iepriekšējā gadā izmantota bibliotēku krājumu papildināšanai, un no obligāto eksemplāru vērtības. |
| 4. | Saeimas un ekspertu līdzdalība | Konsultācijas ar Saeimas komisijām, apakškomisijām vai atsevišķiem deputātiem nav notikušas. Ekspertu viedoklis tika noskaidrots darba grupas ietvaros un ir atspoguļots darba grupas pozīcijā. |
| 5. | Cita informācija | Pēc projekta pieņemšanas plānots informēt par to sabiedrību Kultūras ministrijas mājas lapā, kā arī nosūtīt attiecīgu informāciju ziņu aģentūrām. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Kultūras ministrija un privātās bibliotēkas kā publiskā patapinājuma atlīdzības maksātājas. |
| 2. | Projekta izpildes ietekme uz pārvaldes funkcijām | Projekts šo jomu neskar. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Jaunas institūcijas netiek veidotas. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Esošās institūcijas netiek likvidētas. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Esošās institūcijas netiek reorganizētas. |
| 6. | Cita informācija | Nav. |

Kultūras ministre D.Melbārde

Vīza: Valsts sekretārs G.Puķītis

2013.12.04. 9:38

1951

R. Gulbis

67330211, [rihards.gulbis@km.gov.lv](mailto:rihards.gulbis@km.gov.lv)